CCCXXXIX.  Privilegium pro monasterio S. Nicolai Clarifontensis.   (Anno 1138, Dec. 21.) [HUGO,  ibid.,  p. 402.]
Author: Innocentius II

INNOCENTIUS episcopus, servus servorum Dei, dilecto filio GERARDO abbati sancti Nicolai de Claro fonte, ejusque successoribus canonice sufficiendis in perpetuum.

Piae postulatio voluntatis, prosequente debet studio confoveri, quatenus et devotionis sinceritas laudabiliter enitescat, et utilitas postulata, vires indubitanter assumat. Interventu itaque venerabilium fratrum nostrorum Bartholomaei Laudunensis et Nicolai Cameracensis episcoporum, tuis, dilecte in Christo fili Gerarde abbas, justis petitionibus paterna benignitate annuimus, et ecclesiam Sancti Nicolai de Claro fonte, cui Domino auctore praesides, cum omnibus suis pertinentiis, praesentis scripti pagina communimus. In primis siquidem statuentes ut ordo canonicus qui secundum beati Augustini regulam et institutionem fratrum Praemonstratensium, in eadem ecclesia stabiliter futuris temporibus, ibidem inviolabiliter conservetur. Sanximus etiam ut nulli fratrum ejusdem ecclesiae licentia pateat post factam ibi professionem, absque tuo assensu et capituli ipsius loci, ad aliam ecclesiam convolare, nec eumdem transmeantem cuique suscipere liceat, vel tenere; qui etiam, si invitatus canoniceque monitus, recedere noluerit, abbas in eum canonicam sententiam proferendi habeat facultatem. Si vero generale interdictum in loco ubi vestra ecclesia sita est, factum fuerit, exclusis excommunicatis, clausis januis, divina liceat officia celebrare. Decernimus in posterum ut quascunque possessiones, quaecunque bona ecclesia Sancti Nicolai inpraesentiarum canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Domino propitio, acquirere poterit, et tibi tuisque successoribus firma et illibata permaneant; in quibus haec propriis exprimenda vocabulis duximus: In episcopatu scilicet Laudunensi, abbatiam ipsam Clari-fontis cum omni decima, et terragio fundorum tibi adjacentium, scilicet a fonte Emelim per novalia Rebonis, Alberti et Danseri, usque ad viam de Rosbais , et ex alia parte a fossis de Montimbre per pulchram Quercum usque ad siccum Sumerum, terram etiam de Bray, cujus terrae longitudo a fine terrae Clari-fontis usque ad terram Boucoy ; latitudo vero inter duos rivos, Bray et Gerbais, extensa esse cognoscitur. Praeterea ultra rivum de Bray duas carucatas terrae, quae omnia intra parochiam de Wimiis , continentur. In parochia autem de Lusoir totam terram, illa quae est inter Bray et Gerbais, quam contulit Gibardus cognomento Boverius. Totam etiam terram inter Braium et Sumerum quae ad territorium de Lusoir pertinet, a terra de Geregnies usque ad territorium de Voemiis, quam contulit Rabodo, uxor ejus Bruna ac liberi, pro cujus terrae tota decima, tam agriculturae quam educationis animalium ecclesiae S. Petri de Buciliaco, cujus est altare de Lusoir duodecim nummi, ecclesiae vero Sancti Michaelis duos solidos. Sacerdoti vero Lusoir duodecim Valentinensis monetae annuatim persolvi debent. In parochia vero de Sorbais allodium quod dederunt Gerardus et Gofridus filii Hugonis Malvais assensu matris et fratrum suorum. In episcopatu autem Cameracensi, terram quae olim Malus rivus, nunc autem Pulcher Rivus nuncupatur, pro cujus fundo haeredibus X sold. Valentinensis monetae, pro universa vero ejus decima, tam majori quam minuta X solidi ejusdem monetae ecclesiae Sancti Michaelis annuatim persolvuntur. Duas etiam culturas de Heresiis et de Marcella ab omni censu liberas; terram quoque de Marcella sub censu duorum solidorum Valentianensium, et duas culturas, unam apud Heresias, alteram juxta Plancham sub censu quatuor denariorum. Quia vero fratres communem vitam ducentes, ex aliorum beneficentia et eleemosyna debent vivere, constituimus ut de laboribus quos propriis manibus sumptibusque colligitis, decimas cuiquam dare non cogamini. Porro ordinationes clericorum, consecrationes altarium vel basilicarum, seu etiam reliqua ecclesiastica sacramenta, a Laudunensi suscipiatis episcopo, siquidem Catholicus fuerit, et gratiam atque communionem apostolicae sedis habuerit, eaque vobis sine pravitate et exactione voluerit exhibere; alioquin Catholicum quemcunque malueritis, adeatis antistitem, qui nostra fultus auctoritate, quod postulastis, indulgeat. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre, vel ablatas retinere, minuere, seu quibuslibet molestiis fatigare, sed omnia vobis integra conserventur eorum, pro quorum gubernatione et sustentatione concessa sunt, usibus profutura. Si quis sane ausu temerario, huic nostrae constitutioni scienter contraire praesumpserit, secundo tertiove commonitus, si non praesumptionem suam congrua emendatione correxerit, excommunicationi subjaceat. Conservantes autem haec, omnipotentis Dei et beatorum Petri et Pauli apostolorum ejus benedictionem et vitam aeternam consequantur. Amen. Ego Innocentius Catholicae Ecclesiae episcopus. Data per manus Luepori cardinalis, agentis vices domni Emerici, sanctae Romanae Ecclesiae diaconi cardinalis et cancellarii, XII Kal. Januarii, indictione XI, Incarnationis Dominicae anno 1138, pontificatus vero domni Innocentii papae secundi anno IX.

Notes: ( Roubais ) ( Boucoy ) ( hodie Vimis) ( Gerenies ) ( hodie Beautron) (Lersy)